- Լոկալ զարգացումներ են տեղի ունենում: Մարզերի մշակութային կյանքը, եթե կա այդպիսին, մնում է միայն մարզի տարածքում: Հենց այդ նպատակով էլ մեր թատերահամերգային կոլեկտիվները շուրջ 400 այցելություն պետք է կատարեն հանրապետության մարզեր` գալիք տարվա ընթացքում: Ավելին, մարզային մշակութային միավորները ևս պետք է փոխադարձ այցելություններով հյուրընկալվեն միմյանց: Սա կարևորագույն ծրագրերից մեկն է, որում ներառվում է նաև ֆիլմերի ցուցադրություն: Հիմա հատուկ շարժական տեխնիկա ենք գնում, որ կարողանանք հայկական ֆիլմերի ցուցադրություն կազմակերպել: Այո, շարժական, շրջիկ կինոթատրոն: Ես կարծում եմ այդ ֆիլմերը դիտելուց հետո տրամադրությունների որոշակի փոփոխություն կնկատվի` դրական առումով: Լինելու է և գրքի ու գրականության տարածում: Օրինակ, Երևանում ձևավորված երիտասարդների խմբերով և գրականագետների, հոգևորականների ուղեկցությամբ արշավներ ենք կատարելու, դիցուք` Դիլիջանի անտառներ: Ճանապարհին, խարույկի շուրջ, վրանների մեջ կոլեկտիվ ընթերցանություն կկազմակերպվի: Միևնույն ժամանակ հոգևորականների և մասնագետների աջակցությամբ կհավաքենք անտառներում թափթփված մեր սուրբ մասունքները (խաչքարերի կտորներ, եկեղեցիների մասունքներ) և մաքրելով` կտեղադրենք նույն մարզի ամենամոտ հոգևոր կենտրոններում: Առաջին հայացքից թերևս սկզբում ակնհայտ փոփոխություններ չնկատվեն, բայց այդ ամենը զգացական, լուրջ ազդեցություն կունենա: